આ પ્રસંગે વિશ્વભરમાંથી હિન્દુ, મુસ્લિમ, શીખ, ઇસાઇ, યહુદી, બૌદ્ધ, મુસ્લિમ, જૈન, બરાઇ વગેરે ધર્મના અગ્રણી ધર્મગુરુઓ ઉપસ્થિત રહ્યા હતા. દરેક ધર્મગુરુઓએ એક સાથે બેસીને ભારત સહિત વિશ્વના દેશોને વિશુદ્ધ પર્યાવરણ, નિર્મળ જળ અને સ્વચ્છતા પ્રત્યે જાગૃત કરવાનો સંકલ્પ કર્યો હતો. વિશ્વના વિવિધ ધર્મના ધર્માચાર્યોને એક મંચ ઉપર જોવા, એ પણ મંદિર-મસ્જિદ મુદ્દાઓને એક બાજુ રાખી સમાજલક્ષી પાણી અને પર્યાવરણ વિષે ચર્ચા કરતા જોવા એ એક લહાવો હતો. આ ભવ્ય પ્રસંગે ઋષિકેશ પરમાર્થ નિકેતનના અધ્યક્ષ શ્રી ચિદાનંદજી સ્વામી મહારાજ (પૂ. મુનિજી)એ સર્વ અતિથિઓનું ઉષ્માભર્યું સ્વાગત કર્યું હતું અને જણાવ્યું હતું કે આપણે નવી પેઢીને સુંદર અને સ્વચ્છ વિશ્વનો વારસો દેવાનો છે. આપણે આ સુંદર ધરતીને સ્વચ્છ અને હરિયાળી રાખવાની છે. ગંદા પાણીના વપરાશથી હજારો બાળકોના મૃત્યુ થઇ રહ્યા છે. પર્યાવરણના પ્રદુષણથી હવા પણ શુદ્ધ મળતી નથી. જો વિશ્વના તમામ ધર્મગુરુઓ આ અંગે એક અવાજે વિશ્વને જાગૃત કરે તો બહુ મોટી ક્રાંતિ સર્જી શકાય તેમ છે. આપણે આપણાં વિચારોમાં પરિવર્તન લાવવાની જરુર છે. સદ્‌ગુરુવર્ય શાસ્ત્રી શ્રી માધવપ્રિયદાસજી સ્વામીએ જણાવ્યું હતું કે આ સુંદર વિશ્વ વિવિધતાથી ભરાયેલું છે. આપણે વિવિધતાનો સ્વીકાર કરી, વિવિધતાનો આદર અને પ્યાર કરવો જોઇએ. વિવિધતામાં પણ કેટલીય સમાનતા હોય છે. ‘વર્શીપ ફોર વોશ’ એવી જ સમાનતા છે. કોઇપણ ધર્મ માટે વોટર, સેનિટેશન અને હાઇજીન આવશ્યક છે. ધર્મમાં જબ્બર શક્તિ છે. એ શક્તિ સર્જન અને વિનાશ બંન્ને કરી શકે છે. ધર્મ શાંતિ પણ આપી શકે છે અને તેનો દુરુપયોગ અશાંતિ પણ આપી શકે છે. આવો આપણે વિશ્વના વિવિધ ધર્મના ધર્મગુરુઓ સાથે મળીને ધર્મનો સકારાત્મક ઉપયોગ કરીએ.